**Kolektívna zmluva**

Uzatvorená dňa 8.1. 2021 medzi zmluvnými stranami:

Základnou organizáciou Odborového zväzu pracovníkov školstva a vedy na Slovensku pri Strednej športovej škole Jozefa Herdu, Jána Bottu 31, Trnava, IČO: 360 800 47, zastúpenou Mgr. Beatou Kopčanovou, predsedníčkou ZO

a

Spojenou školou, Jána Bottu 31, Trnava, IČO: 53242599 zastúpenou PaedDr. Petrom Tomanom, riaditeľom školy

nasledovne:

**Prvá časť**

# **Úvodné ustanovenia**

***Článok l***

***Spôsobilosť zmluvných strán na uzatvorenie kolektívnej zmluvy***

1. Odborová organizácia má právnu subjektivitu podľa zákona číslo 83/1990 Zb. o združovaní občanov v znení neskorších predpisov a podľa článku 5 ods. 7 prvá veta stanov Odborového zväzu pracovníkov školstva a  vedy na Slovensku.

Oprávnenie rokovať a uzatvoriť túto kolektívnu zmluvu vyplýva z článku 3 stanov odborovej organizácie a z plnomocenstva zo dňa 8.1.2021, ktorým výbor odborovej organizácie, jej štatutárny orgán, splnomocnil na rokovanie a uzatvorenie kolektívnej zmluvy pani Mgr. Beatu Kopčanovú, predsedníčku odborovej organizácie. Plnomocenstvo  z 8. 1. 2021 tvorí prílohu č. l tejto kolektívnej zmluvy.

1. Zamestnávateľ má právnu subjektivitu založenú zriaďovacou listinou Spojenej školy, Jána Bottu 31, Trnava zo dňa 20. mája 2020, ktorá nadobúda účinnosť 1.9.2020. Oprávnenie zástupcu zamestnávateľa rokovať a uzatvoriť túto kolektívnu zmluvu vyplýva z jeho funkcie riaditeľa školy, ako štatutárneho zástupcu zamestnávateľa.
2. Na účely tejto kolektívnej zmluvy sa môže používať na spoločné označenie odborovej organizácie a zamestnávateľa označenie zmluvné strany, namiesto označenia kolektívna zmluva skratka KZ, namiesto označenia Zákonník práce skratka ZP, namiesto označenia zákona o odmeňovaní niektorých zamestnancov pri výkone práce vo verejnom záujme skratka ZOVZ (zákon č.553/2003 Z. z.).

***Článok 2***

***Uznanie odborovej organizácie a zamestnávateľa***

1. Zamestnávateľ uznáva v zmysle § 231 ods.1 ZP, ako svojho zmluvného partnera na uzatvorenie tejto kolektívnej zmluvy odborovú organizáciu. Odborová organizácia uznáva zamestnávateľa ako zmluvného partnera na rokovanie a uzatvorenie tejto kolektívnej zmluvy.
2. Zmluvné strany sa zaväzujú, že nebudú v budúcnosti počas účinnosti tejto kolektívnej zmluvy spochybňovať vzájomné oprávnenie vystupovať ako zmluvná strana tejto kolektívnej zmluvy.

***Článok 3***

***Pôsobnosť, platnosť a účinnosť kolektívnej zmluvy***

1. Táto KZ upravuje pracovné podmienky a podmienky zamestnávania, individuálne a kolektívne vzťahy medzi zamestnávateľom a jeho zamestnancami a práva a povinnosti zmluvných strán.
2. Táto KZ je záväzná pre zmluvné strany a zamestnancov, ktorí sú u zamestnávateľa v pracovnom pomere na ustanovený týždenný pracovný čas a v pracovnom pomere na kratší pracovný čas. KZ sa nevzťahuje na zamestnancov zamestnávateľa, ktorí u neho pracujú na dohodu o prácach vykonávaných mimo pracovného pomeru.
3. Účinnosť tejto KZ sa začína dňom 9. januára 2021 a končí dňom podpísania novej kolektívnej zmluvy, pokiaľ doba účinnosti niektorých záväzkov nie je v nej dohodnutá inak.

***Článok 4***

***Zmena kolektívnej zmluvy***

1. KZ a jej rozsah sa môžu meniť len po dohode jej zmluvných strán, na základe písomného návrhu na zmenu KZ jednou zo zmluvných strán. Dohodnuté zmeny sa označia ako „doplnok ku KZ“ a číslujú sa v poradí, v akom sú uzatvorené.

1. Zmluvné strany sa zaväzujú doplnkom ku KZ zmeniť ustanovenia KZ, ak to vyplynie zo zmeny všeobecne záväzných právnych predpisov a ustanovenia KZ, ktoré zakladajú finančné nároky v závislosti od prideleného rozpočtu na rok 2021. Zmluvné strany môžu po vzájomnej dohode doplnkom k tejto KZ zmeniť aj iné ustanovenia tejto KZ bez obmedzenia.

***Článok 5***

***Archivovanie kolektívnej zmluvy***

 Zmluvné strany uschovajú túto KZ po dobu 5 rokov od skončenia jej účinnosti.

***Článok 6***

***Oboznámenie zamestnancov s kolektívnou zmluvou***

1. Zamestnávateľ sa zaväzuje po podpísaní KZ túto rozmnožiť a v troch rovnopisoch ju doručiť predsedovi odborovej organizácie v lehote 10 dní od jej podpísania.

1. Odborová organizácia sa zaväzuje zabezpečiť oboznámenie zamestnancov zamestnávateľa s obsahom tejto KZ do 15 dní od jej uzatvorenia. Termín stretnutia zamestnancov dohodne predseda odborovej organizácie s riaditeľom školy. Z oboznámenia s obsahom KZ sa vyhotoví zápisnica, ktorej príloha bude prezenčná listina oboznámených zamestnancov.
2. Novo prijímaných zamestnancov do pracovného pomeru oboznámi zamestnávateľ s touto KZ v rámci plnenia povinností v zmysle §-u 47 ods. 2 ZP.

**Druhá časť**

# **Individuálne vzťahy, právne nároky a práva zamestnancov z kolektívnej zmluvy**

***Článok 7***

***Príplatky a náhrady za pohotovosť***

1. Ak je zamestnancovi nariadená alebo s ním dohodnutá pracovná pohotovosť, patrí mu za každú hodinu tejto pohotovosti, ak ide o pohotovosť v mieste vykonávania práce, náhrada v sume 50 % hodinovej sadzby funkčného platu alebo 100% tejto sumy, ak ide o deň pracovného pokoja. Podmienky poskytovania náhrady za čas pracovnej pohotovosti sa môžu dohodnúť so zamestnancom, s jeho súhlasom sa mu môže poskytnúť aj náhradné voľno.

***Článok 8***

***Osobný príplatok a odmeny***

1. Zamestnávateľ sa zaväzuje využívať účel osobného príplatku na ocenenie mimoriadnych osobných schopností, dosahovaných pracovných výsledkov zamestnanca alebo za vykonávanie prác zamestnancom nad rámec jeho pracovných povinností (§ 10 ZOVZ). Na účel osobných príplatkov vyčlení zamestnávateľ v rozpočte finančné prostriedky vo výške najmenej 6% tarifných platov zamestnancov.
2. Zamestnávateľ prizná pedagogickému zamestnancovi osobný príplatok súbežne podľa ods. 1 a 2 aj za sústavné prehlbovanie, zdokonaľovanie a rozširovanie odbornej a pedagogickej spôsobilosti.
3. Zamestnávateľ sa zaväzuje priznaný osobný príplatok podľa predchádzajúcich odsekov určiť pevnou sumou zaokrúhlenou na celé eurá vždy na začiatku školského roka na celý školský rok.
4. Zamestnancovi môže zamestnávateľ odobrať priznaný osobný príplatok len z dôvodu zhoršenia pracovných výsledkov alebo ak pominú dôvody, pre ktoré mu bol osobný príplatok priznaný.
5. Zamestnávateľ vyplatí zamestnancovi odmenu pri životnom jubileu 50 a 60 rokov veku vo výške jeho funkčného platu.

***Článok 9***

***Čerpanie a hospodárenie s prostriedkami ZO OZ***

1. Príspevok z prostriedkov ZO OZ sa poskytuje členom ZO OZ pri Strednej športovej škole Jozefa Herdu, Jána Bottu 31 v Trnave.
2. V priebehu roka sa môže rozpočet ZO v jednotlivých položkách upravovať podľa potrieb zamestnancov po odsúhlasení na členskej schôdzi ZO OZ.
3. Za dodržiavanie pravidiel o hospodárení je zodpovedná poverená pokladníčka ZO OZ p. Eva Holešová.
4. Rozpočet s prostriedkami ZO OZ:
5. Predpokladaný príjem na rok 2021: ..................................................................1000€

Zostatok z roku 2020: .......................................................................................1800 €

1. Predpokladané výdavky v roku 2021:

|  |  |
| --- | --- |
| 1. Pri dovŕšení 50-teho roku člena ZO OZ života dar vo výške 50 €
 | 0 € |
| 1. Pri dovŕšení 60-teho roku člena ZO OZ života dar vo výške 50 €
 | 0 € |
| 1. Vianočný príspevok pre člena ZO OZ 50€ a na dieťa do 18 rokov 15€
 | 770€ |
| 1. Príspevok na dopravu na kultúrno-spoločenské akcie organizované ZO OZ pre členov ZO OZ maximálne vo výške 10€ na člena a na dieťa do 18 rokov 10€
 | 210€ |
| 1. Príspevok na vstupné na kultúrne, spoločenské a športové podujatie organizované ZO OZ pre členov ZO OZ maximálne vo výške 15€ na člena a 10€ na dieťa do 18 rokov za 1 kalendárny rok.
 | 275€ |
| 1. Pri pracovnom jubileu od prvého vstupu do zamestnania na Spojenú školu, Jána Bottu 31, Trnava (a všetkých predchodcov školy) sa môže členovi ZO OZ poskytnúť:
* pri jubileu 20 rokov príspevok vo výške 100€
* pri jubileu 25 rokov príspevok vo výške 110€
* pri jubileu 30 rokov príspevok vo výške 120€
* pri jubileu 35 rokov príspevok vo výške 130€
* pri jubileu 40 rokov príspevok vo výške 140€
* pri jubileu 45 rokov príspevok vo výške 150€
 | 100€ |
| 1. Pri odchode člena ZO OZ do dôchodku dar vo výške 100€
 | 0 € |
| 1. Rezerva
 | 1445 € |

***Článok 10***

***Výplata platu, preddavku na mzdu a zrážky z platu***

1. Zamestnávateľ sa zaväzuje uskutočniť výplatu platu raz mesačne.
2. Zamestnávateľ sa zaväzuje plat zasielať na osobné účty zamestnancom, ktoré si zriadili v peňažných ústavoch podľa vlastného výberu.
3. Zamestnávateľ sa zaväzuje na základe súhlasu zamestnanca, ktorý prejaví písomne, na dohode o zrážkach zo mzdy, vykonávať zrážky zo mzdy zamestnanca - člena odborovej organizácie v prospech účtu Odborového zväzu pracovníkov školstva a vedy na Slovensku, č. ú: 11491378/0900, vo výške 1 % z čistého mesačného príjmu člena, vždy raz do mesiaca a na účet odborovej organizácie č. ú: 0045550735/0900 vždy raz do mesiaca v mesiaci, za ktorý sa plat vypláca.
4. Odborová organizácia sa zaväzuje poskytnúť zamestnávateľovi na splnenie jeho povinnosti uvedenej v predchádzajúcom odseku všetky zúčtovacie údaje a písomné dohody o zrážkach zo mzdy zamestnancov nimi vlastnoručne podpísané.
5. Zamestnávateľ poskytne verejnému zamestnancovi v druhom polroku 2021 príspevok vo výške 100 eur. Podmienkou je trvanie pracovného pomeru k 30.11.2021 najmenej 6 mesiacov a zamestnanec nemôže byť v skúšobnej dobe alebo výpovednej dobe. Príspevok sa vyplatí v mesiaci december 2021.

***Článok 11***

***Určenie platu zamestnancom nezávisle od dĺžky praxe***

 Zamestnávateľ sa zaväzuje určiť tarifný plat zamestnancovi, ktorý nie je pedagogickým zamestnancom alebo odborným zamestnancom v najvyššej platovej tarife platovej triedy, do ktorej zamestnanca zaradil, nezávisle od dĺžky započítanej praxe.

***Článok 12***

***Odstupné a odchodné***

1. Zamestnávateľ poskytne zamestnancovi odstupné pri skončení pracovného pomeru z dôvodov uvedených v § 63 ods. l písm. a) alebo b) Zákonníka práce nad rozsah ustanovený v § 76 ods. 1 a 2 Zákonníka práce v sume jeho funkčného platu.
2. Pri prvom skončení pracovného pomeru po nadobudnutí nároku na starobný dôchodok alebo invalidný dôchodok, ak pokles schopnosti vykonávať zárobkovú činnosť je viac ako 70%, zamestnávateľ poskytne zamestnancovi odchodné nad rozsah ustanovený v ! 76a ods. 1 Zákonníka práce v sume 1 funkčného platu zamestnanca. Pri skončení pracovného pomeru a po priznaní predčasného starobného dôchodku zamestnávateľ poskytne zamestnancovi odchodné nad rozsah §76a ods. 2 Zákonníka práce v sume jedného funkčného platu zamestnanca.
3. Odchodné zamestnancovi patrí len od jedného zamestnávateľa.
4. Zamestnávateľ nie je povinný poskytnúť zamestnancovi odchodné, ak sa pracovný pomer skončil podľa §68 ods.1 ZP.

***Článok 13***

***Pracovný čas zamestnancov***

1. V zmysle KZ na rok 2021 sa ustanovuje pracovný čas zamestnancov na 37 a ½ hodiny týždenne. Spodná hranica dĺžky pracovného času sa skracuje o 2,5 hod. oproti týždennému pracovnému času určenému § 85 Zákonníka práce.
2. Zamestnanec, ktorý má pracovný čas rozvrhnutý tak, že pravidelne vykonáva prácu striedavo v oboch zmenách v dvojzmennej prevádzke, má pracovný čas 36 a ¼ hodiny týždenne.
3. Zamestnávateľ sa zaväzuje umožniť pedagogickým zamestnancom vykonávať činnosti súvisiace s priamou vyučovacou činnosťou, priamou výchovnou činnosťou a ďalším vzdelávaním mimo pracoviska.
4. Zamestnávateľ poskytne v prvom polroku kalendárneho roka 2021 zamestnancovi na jeho žiadosť podľa § 141 ods.3 písm. c) Zákonníka práce 1 deň pracovného voľna. Za čas pracovného voľna patrí zamestnancovi náhrada funkčného platu.

***Článok 14***

***Dovolenka na zotavenie***

 Základná výmera dovolenky je 5 týždňov. Dovolenka vo výmere 6 týždňov patrí zamestnancovi, ktorý do konca kalendárneho roka dovŕši najmenej 33 rokov veku a zamestnancovi, ktorý sa trvale stará o dieťa.

 Dovolenka zamestnancov ustanovených v §103 ods. 3 Zákonníka práce je 9 týždňov v kalendárnom roku.

***Článok 15***

***Pracovný pomer na určitú dobu***

 Ďalšie predĺženie alebo opätovné dohodnutie pracovného pomeru na určitú dobu do 2 rokov alebo nad 2 roky podľa §48 ZP, ods. 4, písm. d) je možné u trénerov, ktorí pracujú na čiastočný úväzok, a ktorých práca je podmienená i činnosťou športových klubov.

**Tretia časť**

# **Kolektívne vzťahy, práva a povinnosti zmluvných strán**

***Článok 16***

***Obdobie sociálneho mieru a jeho prerušenie***

1. Zmluvné strany rešpektujú obdobie platnosti tejto KZ ako obdobie sociálneho mieru s výnimkou, ak dôjde k postupu podľa článku 4 ods. 1 tejto KZ.
2. V prípade prerušenia sociálneho mieru postupom uvedeným v článku 4 ods. 1 KZ môžu zmluvné strany použiť aj krajné prostriedky na riešenie kolektívneho sporu, t.j. štrajk a výluku, pri splnení zákonných podmienok stanovených v zák. č. 2/1991 Zb. o kolektívnom vyjednávaní a podmienok uvedených v tejto časti KZ.
3. Právo zamestnancov na štrajk, zaručené Článkom 37 ods. 4 Ústavy Slovenskej republiky a Listinou základných práv a slobôd tým nie je ustanoveniami predchádzajúcich odsekov, ani ničím iným obmedzené a zmluvné strany sa zaväzujú ho nespochybňovať.

***Článok 17***

***Riešenie kolektívnych sporov***

1. Kolektívnym sporom zmluvné strany rozumejú spor o uzatvorenie KZ alebo spor o uzatvorenie doplnku ku KZ, alebo spor o plnenie záväzku z KZ (ak nevzniká z neho nárok priamo zamestnancovi) v dobe účinnosti KZ alebo v dobe účinnosti jednotlivých záväzkov z nej.
2. Zmluvné strany sa zaväzujú, ak kolektívny spor nevyriešia rokovaním do 30 dní od predloženia návrhu na uzatvorenie KZ, jej doplnku, alebo návrhu na vyriešenie sporu o plnenie záväzku z KZ, využiť sprostredkovateľa na riešenie sporu, zapísaného v zozname sprostredkovateľov na Ministerstve práce, sociálnych vecí a rodiny Slovenskej republiky (ďalej ministerstvo).
3. Zmluvné strany sa zaväzujú, ak kolektívny spor nevyriešia pred sprostredkovateľom podľa predchádzajúceho odseku, využiť na základe spoločnej dohody rozhodcu zapísaného na ministerstve, aby rozhodol ich kolektívny spor.
4. Zmluvné strany sa dohodli na sankcii pre prípad, ak niektorá zmluvná strana odmietne podpísať žiadosť o určenie sprostredkovateľa alebo rozhodcu v zmysle ods. 2 alebo 3 tohto článku tak, že zmluvná strana, ktorá odmietne podpísať žiadosť o určenie sprostredkovateľa alebo rozhodcu, zaplatí druhej zmluvnej strane sankciu za nesplnenie dohodnutého záväzku v sume 500 eur. Zmluvná pokuta podľa predchádzajúcej vety je splatná do 15 dní od jej vyúčtovania povinnej zmluvnej strane. Odborová organizácia smie prípadne zaplatenú pokutu zamestnávateľom použiť len na účel kolektívneho vyjednávania.

***Článok 18***

***Riešenie individuálnych nárokov zamestnancov a vybavovanie ich sťažností***

1. Zmluvné strany sa zaväzujú rešpektovať právo zamestnanca na uplatnenie svojich individuálnych nárokov z pracovnoprávnych vzťahov a z tejto kolektívnej zmluvy na súde, bez jeho obmedzovania v právach a povinnostiach v porovnaní s ostatnými zamestnancami.
2. Zmluvné strany sa dohodli, že pri riešení sťažností zamestnanca budú postupovať objektívne, v súlade so všeobecne záväznými predpismi.

***Článok 19***

***Zabezpečenie činnosti odborovej organizácie***

 Zmluvné strany sa dohodli, že budú racionálne riešiť zabezpečenie nevyhnutnej prevádzkovej činnosti odborovej organizácie, aby mohla riadne vykonávať svoje poslanie. Zamestnávateľ podľa svojich prevádzkových možností poskytne odborovej organizácii na nevyhnutnú prevádzkovú činnosť bezplatne v primeranom rozsahu miestnosti s nevyhnutným vybavením a uhradí náklady spojené s ich údržbou a technickou prevádzkou.

***Článok 20***

***Záväzky odborovej organizácie***

1. Odborová organizácia sa zaväzuje po dobu účinnosti tejto KZ dodržiavať sociálny mier so zamestnávateľom v zmysle článku 15 ods.1 tejto KZ.
2. Odborová organizácia sa zaväzuje informovať zamestnávateľa o situácii vedúcej k porušeniu sociálneho mieru z jej strany a zo strany zamestnancov.
3. Odborová organizácia sa zaväzuje prizývať na zasadnutia svojich najvyšších orgánov zástupcu zamestnávateľa za účelom hodnotenia plnenia záväzkov z kolektívnej zmluvy.
4. Odborová organizácia sa zaväzuje informovať zamestnávateľa o každej zmene v odborovom orgáne základnej organizácie, pôsobiacej u zamestnávateľa ( § 230 ZP).

***Článok 21***

***Bezpečnosť a ochrana zdravia pri práci***

1. Zamestnávateľ v rozsahu svojej pôsobnosti a v súlade s ustanoveniami § 147 ZP a § 5 až 10 zákona NR SR č. 124/2006 Z. z. o BOZP v znení neskorších predpisov sa zaväzuje sústavne zaisťovať bezpečnosť a ochranu zdravia zamestnancov pri práci a na ten účel vykonávať potrebné opatrenia vrátane zabezpečovania prevencie, potrebných prostriedkov a vhodného systému na riadenie ochrany práce.
2. Odborová organizácia sa zaväzuje vykonávať kontrolu nad stavom BOZP u zamestnávateľa.

***Článok 22***

***Zdravotná starostlivosť***

 Zamestnávateľ sa zaväzuje :

1. uhrádzať vstupné lekárske prehliadky a preventívne lekárske prehliadky vo vzťahu k práci (zdravotný preukaz)
2. vybaviť pracoviská príslušnými hygienickými pomôckami a stav lekárničiek udržiavať v zmysle platných noriem
3. počas dočasnej pracovnej neschopnosti zamestnanca výška náhrady príjmu je v období
* od prvého dňa pracovnej neschopnosti 25% denného vymeriavacieho základu zamestnanca,
* od štvrtého dňa do desiateho dňa dočasnej pracovnej neschopnosti zamestnanca 60% denného vymeriavacieho základu ( zákon č. 462/2003 Z.z. § 8 – určuje 55%).
1. zabezpečiť pedagogickým zamestnancom a odborným zamestnancom v pracovnom čase preventívne psychologické poradenstvo najmenej jedenkrát ročne a umožniť im absolvovať tréning zameraný na predchádzanie a zvládanie agresivity, na sebapoznanie a riešenie konfliktov (§79 zák. č. 138/2019 Z.z.).

***Článok 23***

***Rekreačná starostlivosť a starostlivosť o deti zamestnancov***

Základná organizácia zabezpečí v rámci využívania vlastných i  prenajatých rekreačných zariadení organizovanie doplnkovej rekreácie v čase hlavných i vedľajších prázdnin podľa vnútrozväzových zásad v čase hlavných prázdnin poskytne príspevok na rekreačné poukazy pre zamestnancov - členov Zväzu.

***Článok 24***

***Stravovanie***

1. Zamestnávateľ sa zaväzuje v zmysle § 152 ZP zabezpečovať zamestnancom stravovanie zodpovedajúce zásadám správnej výživy priamo na pracoviskách alebo v ich blízkosti, s výnimkou zamestnancov vyslaných na pracovnú cestu.
2. Zamestnávateľ bude zabezpečovať stravovanie podaním jedného teplého hlavného jedla, vrátane vhodného nápoja v priebehu pracovnej zmeny vo vlastnom zariadení. Za pracovnú zmenu sa pre tento účel považuje výkon práce dlhší ako štyri hodiny.
3. Zamestnávateľ sa zaväzuje prispievať na stravovanie zo sociálneho fondu v zmysle zákona č. 152/1994 Z. z. o sociálnom fonde v znení neskorších predpisov v sume 0.50 € na jedno hlavné jedlo od 1.2.2017.
4. Zamestnávateľ poskytne stravné lístky v hodnote 4,00 € zamestnancom školy, ktorí pracujú v organizácii počas školských prázdnin, v sobotu a v nedeľu a v ostatné dni, keď sa v školskej jedálni strava nepodáva a odpracujú pracovnú zmenu dlhšiu ako štyri hodiny.

***Článok 25***

***Doplnkové dôchodkové sporenie***

Výšku príspevku na doplnkové dôchodkové sporenie tvoria 2 % z objemu zúčtovaných miezd zamestnancov v DDS Tatra banky a.s., so sídlom Hodžovo námestie 3, 811 06 Bratislava („ďalej len DDS TB“), s ktorou má zamestnávateľ uzatvorenú zmluvu.

***Článok 26***

***Starostlivosť o bývanie***

Zamestnávateľ sa zaväzuje informovať odborovú organizáciu o obsadení služobného bytu a oprávnenosti jeho užívania.

***Článok 27***

***Starostlivosť o kvalifikáciu***

1. Zamestnávateľ sa zaväzuje starať sa o prehlbovanie kvalifikácie zamestnancov, prípadne jej zvyšovanie, dodržiavať § 3 ods.3 a 5 ( zákon č. 553/2003 Z. z.) a aby zamestnanci boli zamestnávaní prácami zodpovedajúcimi dosiahnutej kvalifikácii.
2. Zamestnancom, ktorí si zvyšujú kvalifikáciu a majú uzavreté príslušné dohody so zamestnávateľom, bude poskytovať pracovné úľavy a ekonomické zabezpečenie podľa platných predpisov.
3. Zamestnávateľ poskytne pedagogickému zamestnancovi a odbornému zamestnancovi pracovné voľno (§ 82 zákona č. 138/2019) s náhradou funkčného platu v rozsahu

 a) päť pracovných dní v kalendárnom roku na profesijný rozvoj

b) ďalších päť pracovných dní na prípravu a vykonanie prvej atestácie alebo druhej atestácie.

c) ďalších päť pracovných dní na účasť na rozširujúcom module funkčného vzdelávania, ak ide o riaditeľa, vedúceho pedagogického zamestnanca a vedúceho odborného zamestnanca.

1. Ak trvá pracovný pomer pedagogického zamestnanca alebo odborného zamestnanca kratšie ako jeden kalendárny rok, vzniká mu za každý kalendárny mesiac trvania pracovného pomeru nárok na pol dňa pracovného voľna podľa odseku 3 písm. a) a b).
2. Pracovné voľno podľa odseku 3 čerpá pedagogický zamestnanec alebo odborný zamestnanec po dohode so zamestnávateľom, spravidla, keď je obmedzená alebo prerušená prevádzka pracoviska.

***Článok 28***

***Tvorba sociálneho fondu, jeho výška, použitie fondu, poskytovanie príspevku zamestnancom a odborovej organizácii na kolektívne vyjednávanie***

1. Zmluvné strany sa dohodli, že výška sociálneho fondu sa určuje nasledovne:

 Celkový prídel do sociálneho fondu je tvorený:

a) povinným prídelom je vo výške 1% a

b) ďalším prídelom vo výške 0,25%

zo súhrnu hrubých miezd alebo platov zúčtovaných zamestnancom na výplatu za kalendárny rok.

1. Podrobnejšie je upravená tvorba fondu, jeho výška, použitie a poskytovanie príspevku zamestnancom a odborovej organizácii v dodatku č.1, ktorý je súčasťou tejto KZ.

**Štvrtá časť**

***Záverečné ustanovenia***

1. Zmluvné strany sa dohodli vykonávať hodnotenie plnenia záväzkov a práv tejto kolektívnej zmluvy polročne Za I. polrok najneskôr do 15. augusta a za celý rok do 15. februára v príslušnom roku.
2. Táto KZ je vyhotovená v štyroch exemplároch. Každá zo zmluvných strán obdrží po dvoch podpísaných exemplároch.
3. Zmluvné strany vyhlasujú, že túto kolektívnu zmluvu si prečítali, súhlasia s jej obsahom, a preto ju na znak toho podpisujú.

V Trnave dňa 8.1.2021

 ––––––––––––––––––––– ––––––––––––––––––––––––––––––

 základná organizácia OZ štatutárny zástupca zamestnávateľa

**Príloha č.1**

**Plnomocenstvo**

 Základná organizácia OZPŠaV pri Strednej športovej škole Jozefa Herdu, Jána Bottu 31, Trnava, IČO: 360 800 47, na základe uznesenia výboru ZOOZ zo dňa 7.1.2021, ktorý je štatutárnym orgánom, splnomocňuje týmto Mgr. Beatu Kopčanovú , predsedníčku ZO, aby zastupovala v plnom rozsahu bez obmedzenia našu organizáciu v rokovaní so zamestnávateľom o uzatvorenie kolektívnej zmluvy na rok 2021, a splnomocňuje ju na podpísanie kolektívnej zmluvy na rok 2021 v mene našej organizácie.

Plnomocenstvo prijímam.

Trnava 8.1.2021 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Beata Kopčanová